ΓΡΑΠΤΗ ΕΡΩΤΗΣΗ E-0945/96 υποβολή: Cristiana Muscardini (NI) προς την Επιτροπή (26 Απριλίου 1996)

Θέμα: Φορολογική εναρμόνιση

Από τις ενδείξεις που προκύπτουν με βάση τους πίνακες που επεξεργάσθηκε η Επιτροπή στο πλαίσιο της παρουσίασης της Ανακοίνωσης για τη φορολόγηση, προκύπτει σαφώς ότι μεταξύ του 1980 και του 1993 η φορολογική πίεση αυξήθηκε για όλους τους Ιταλούς, τόσο για τους μισθωτούς όσο και για τους ανεξάρτητους επαγγελματίες. Από τους πίνακες προκύπτει επίσης ανισότητα ως προς τα φορολογικά βάρη που υπάρχουν από χώρα σε χώρα, διαφορά των συντελεστών και της φορολογικής πίεσης μεταξύ μισθωτών και ανεξάρτητων επαγγελματιών.

Δεν εκτιμά η Επιτροπή ότι:

1. φορολογία που περιλαμβάνει υπερβολικές διαφοροποιήσεις συνιστά εμπόδιο στη λειτουργία της εσωτερικής αγοράς και έμμεση στρέβλωση του ανταγωνισμού;

2. ότι θα πρέπει να ληφθεί υπόψη ο καθορισμός ανωτάτων ορίων, όπως συνέβη με τα ανώτατα όρια στον τομέα του ΦΠΑ, για την φορολόγηση των μικρομεσαίων επιχειρήσεων και των βιοτεχνών;

3. ότι η βαρειά, υπεργραφειοκρατική και ποικιλόμορφη φορολογική επιβάρυνση των μικρομεσαίων επιχειρήσεων και των βιοτεχνών στην Ιταλία αποτελεί ουσιαστικό εμπόδιο στην πρόσληψη προσωπικού και τη δημιουργία νέων θέσεων εργασίας;

4. εάν ναι, ποιες πρωτοβουλίες προτίθεται να αναλάβει για τη δημιουργία των προϋποθέσεων που θα επιτρέψουν την ταχύτερη δυνατή εναρμόνιση και, κατά συνέπεια, την ολοκλήρωση της εσωτερικής αγοράς;

Απάντηση του κ. Monti εξ ονόματος της Επιτροπής (4 Ιουνίου 1996)

Οι πίνακες για τη διάρθρωση των φόρων και των επιβαρύνσεων κοινωνικής ασφάλισης στην Κοινότητα που καταρτίστηκαν από την Επιτροπή δείχνουν ότι από το 1980 έως το 1993 αυξήθηκε η φορολογική πίεση στους μισθωτούς. Ωστόσο, χρησιμοποιώντας τα διαθέσιμα στοιχεία, δεν μπορεί να εξαχθεί το ίδιο συμπέρασμα για την φορολόγηση των ανεξάρτητων επαγγελματιών, τουλάχιστον στο παρόν στάδιο της ανάλυσης.

Στις περιπτώσεις που οι διαφορές των εθνικών συστημάτων φορολογίας και κοινωνικής ασφάλισης των κρατών μελών αποτελούν εμπόδια στην ομαλή λειτουργία της ενιαίας αγοράς ή προκαλούν στρέβλωση του ανταγωνισμού, η Επιτροπή έχει κάθε λόγο να συστήσει τον περιορισμό των διαφορών αυτών. Ωστόσο, αυτές καθεαυτές οι διαφορές στους φορολογικούς κανόνες δεν έχουν αναγκαστικά τέτοιου είδους επιπτώσεις, ιδίως αν ληφθούν υπόψη όχι μόνο όλοι οι φόροι και οι επιβαρύνσεις κοινωνικής ασφάλισης αλλά και οι παροχές στις οποίες αντιστοιχούν, όπως είναι η ποιότητα των υποδομών ή της εκπαίδευσης.

Είναι γεγονός ότι σε συγκεκριμένους τομείς της ενιαίας αγοράς υπάρχουν φραγμοί που συνδέονται με τη φορολογία ή την κοινωνική ασφάλιση, όπως είναι η αντιμετώπιση των μεθοριακών εργαζομένων και των διασυνοριακών ροών εισοδημάτων των επιχειρήσεων. Οι φραγμοί αυτοί, και η ανάγκη άρσης τους, υπογραμμίστηκαν στο έγγραφο για τη φορολογία στην Κοινότητα που παρουσιάστηκε από την Επιτροπή στην ανεπίσημη συνεδρίαση των υπουργών οικονομικών και εθνικής οικονομίας στη Βερόνα στις 12 και 13 Απριλίου.

Στην ανακοίνωσή της της 25ης Μαΐου 1994 για τη βελτίωση του φορολογικού περιβάλλοντος των μικρομεσαίων επιχειρήσεων (ΜΜΕ) ((COM(94) 206. )), η Επιτροπή δήλωσε ότι, σύμφωνα με την αρχή της επικουρικότητας, δεν είχε την πρόθεση να εναρμονίσει τα φορολογικά καθεστώτα των ΜΜΕ. Συνεπώς, η Επιτροπή δεν θεωρεί σκόπιμο να προτείνει το μέγιστο συντελεστή για την φορολόγηση των ΜΜΕ ή των επιχειρήσεων του βιοτεχνικού τομέα. Το επίπεδο της φορολογίας των επιχειρήσεων αυτών αποτελεί αποκλειστική αρμοδιότητα των κρατών μελών. Ωστόσο, η Επιτροπή έχει απευθύνει συστάσεις στα κράτη μέλη προκειμένου να ενθαρρυνθεί η θέσπιση ειδικών μέτρων για τη βελτίωση του φορολογικού περιβάλλοντος των ΜΜΕ ((ΕΕ αριθ. 177, 9.7.1994. )).

Όσον αφορά τη δημιουργία θέσεων απασχόλησης, η αύξηση της φορολογίας της εργασίας φαίνεται να είνα περισσότερο επιζήμια από ότι η φορολογία των επιχειρήσεων. Ωστόσο, ένα γραφειοκρατικό και πολύπλοκο φορολογικό σύστημα, σε οποιοδήποτε κράτος μέλος, είναι ιδιαίτερα επιζήμιο για τις ΜΜΕ. Αυτός είναι ο λόγος για τον οποίο, στην έκθεσή της προς το Ευρωπαϊκό Συμβούλιο της Μαδρίτης για τις ΜΜΕ ((CSE (95) 2087. )) η Επιτροπή συνέστησε στα κράτη μέλη να αναπτύξουν μια τολμηρή στρατηγική για την απλοποίηση των διοικητικών και ρυθμιστικών κανόνων, καθώς και ένα πιο απλοποιημένο σύστημα ΦΠΑ. Επιπλέον, αναγνωρίζοντας το γεγονός ότι οι σχετικά υψηλοί φόροι και οι εισφορές κοινωνικής ασφάλισης πλήττουν περισσότερο τις ΜΜΕ, η Επιτροπή έχει την άποψη ότι τα κράτη μέλη θα πρέπει να ασκήσουν μια δυναμική πολιτική για την μείωση του μη μισθολογικού κόστους της εργασίας για τηνπροώθηση της απασχόλησης στις ΜΜΕ.

Τέλος, η Επιτροπή υπογραμμίζει ότι είναι ιδιαίτερα σημαντικό να προχωρήσουν οι εργασίες για την εφαρμογή του εγγράφου σχετικά με τη φορολογία στην Ευρωπαϊκή Ένωση που συζητήθηκε από τους υπουργούς οικονομικών και εθνικής οικονομίας στη Βερόνα. Στο έγγραφο αυτό προτείνεται μια νέα σφαιρική προσέγγιση για τη φορολογία και τα θέματα κοινωνικής ασφάλισης, η οποία λαμβάνει υπόψη τους στόχους της ενιαίας αγοράς, της οικονομικής και νομισματικής ένωσης και των δράσεων για την καταπολέμηση της ανεργίας. Μία επιτελική ομάδα που θα απαρτίζεται από εκπροσώπους των υπουργών οικονομικών και εθνικής οικονομίας υποθέσεων, υπό την προεδρία της Επιτροπής, θα εξετάσει το ζήτημα της φορολογίας και σύμφωνα με τις ευρείες κατευθύνσεις.

Η Επιτροπή εξέφρασε πρόσφατα, με την παρέμβαση ενός από τα μέλη της ενώπιον της επιτροπή οικονομικής, νομισματικής και βιομηχανικής πολιτικής, την επιθυμία της να πραγματοποιούνται τακτικές ανταλλαγές απόψεων με το Κοινοβούλιο σχετικά με το θέμα αυτό.